Henri Herz

Henri Herz (6. tammikuuta 1803 Wien, Itävalta – 4. tammikuuta 1888 Pariisi, Ranska) oli itävaltalainen pianisti ja säveltäjä. Herz opiskeli Pariisin konservatoriossa, jossa hän sai 15-vuotiaana ensimmäisen palkinnon. Hän oli Friedrich Kalkbrennerin ohella Pariisin merkittävin pianisti, ennen kuin Frédéric Chopin ja Franz Liszt saapuivat kaupunkiin.

Herz oli suunnattoman suosittu esiintyjä salongeissa, ja hänen lukemattomat viehättävät mutta köykäiset salonkikappaleensa kävivät hyvin kaupaksi. Herz sijoitti pianotehtaaseen ja rakennutti konserttisalin. Hänellä oli runsaasti oppilaita: toisinaan oppitunnit piti vapaiden aikojen puutteessa aloittaa jo aamuviideltä. Herz teki vuosina 1845–1851 pitkän konserttikiertueen Yhdysvaltoihin, Meksikoon ja Länsi-Intian saarille. Kiertueen aikana esitettiin muun muassa hänen sävellyksensä kahdeksalle pianolle. Kun hän palasi Eurooppaan, hänestä tuli Pariisin konservatorion professori.

Herzin soitolle tunnusomaista olivat nopea sormitekniikka ja kevyt ääni. Felix Mendelssohnin mielestä hän muistutti soittajana nuorallatanssijaa tai akrobaattia.

Ilmari Krohnin vuonna 1911 esittämä arvio Herzin tuotannosta on: ”Hänen sävellyksensä ovat pelkkää kuorta.”Herz, Henri, Tietosanakirja osa 3, palsta 406, Tietosanakirja-osakeyhtiö 1911

 Teoksia 
 Pianokonserttoja 
 Nro 1 (A-duuri, op. 34; 1828)Allmusic.com: Henri Herz > Works
 Nro 2 (op. 74)Klassika: Henri Herz (1803-1888): Werkverzeichnis
 Nro 3 (d-molli, op. 87; 1835)
 Nro 4 (E-duuri, op. 131; 1843)
 Nro 5 (f-molli, op. 180; 1854)
 Nro 6 (A-duuri, op. 192; 1858), mukana kuoroGottschalk: Henri Herz (1803-1888) 
 Nro 7 (h-molli, op. 207; 1864)
 Nro 8 (As-duuri, op. 218; 1873)

Lähteet

Luokka:Itävaltalaiset pianistit
Luokka:Itävaltalaiset säveltäjät
Luokka:Vuonna 1803 syntyneet
Luokka:Vuonna 1888 kuolleet